**The Minds of 99 spiller på hele følelsesregistret i deres unikke postpunk univers**

*Tunge trommer, sirener af synthesizere og ekvilibristiske kaskader af smuk lyrik rammer Store VEGA, når The Minds of 99 den 23. november skaber lys i efterårsmørket.*

”*Det er en ekstremt medrivende koncert. En af de sjældne, hvor man føler, at der opstår noget enestående mellem band og publikum. Kald det kærlighed. Eller et fælles fyrværkeri.*”

Sådan skrev Kim Skotte efter at have oplevet The Minds of 99 i et sydende, eklektisk og udsolgt Store VEGA tilbage i 2015. Bandet slog massivt igennem for snart to år siden med deres selvbetitlede debutalbum, og anmeldere stod i kø for at rose sekstettens tempofyldte postpunk.

Det succesfulde år kulminerede, da bandet leverede en pragtpræstation på Roskilde Festivals Orange Scene. Succesen forsatte ufortrødent, efter den københavnske sekskløver udgav deres andet album *Liber* i 2016, der med spidsfindig, vedkommende lyrik, tunge synthflader og potente guitarriffs cementerede bandets plads på de største danske scener.

Danmarks måske bedste liveband annoncerede for nyligt, at de er klar til at tage på turné i efteråret. En ganske særlig afslutning af turnéen folder sig nu ud, idet bandet giver yderligere tre koncerter i København på udvalgte spillesteder heriblandt Store VEGA.

Koncertrækken i hovedstaden, som altså nu tæller fire koncerter på fire forskellige spillesteder på fire dage, er en hyldest til de helt særlige spillesteder, der findes i København, og de kvarterer som de er beliggende i. Når bandet lægger vejen forbi de københavnske spillesteder sker, det i håb om at skabe en helt speciel koncertoplevelse for publikum.

**Fakta om koncerten**

The Minds of 99
Torsdag den 23. november, 2017 kl 20.00
Store VEGA, Enghavevej 40, 1674 København V
Billetpris 270 kr. + gebyr
Billetsalget starter tirsdag den 2.maj via vega.dk og Ticketmaster